የቬንዝዌላ መንግስትና ተቃዋሚው ሀይል በሀገሪቱ ለተከሰተው የፖለቲካ ቀውስ እልባት ለማበጀት ምክክር እያደረጉ ነው
የቬንዝዌላ መንግስትና ተቃዋሚው ሀይል በሀገሪቱ ለተከሰተው የፖለቲካ ቀውስ እልባት ለማበጀት በሚያስችሉ ጉዳዮች ዙሪያ በኖርዌይ ምክክር እያደረጉ መሆናቸው ተገልጿል፡፡ቬንዝዌላ ሁዋን ጓይዶ የ2018ቱን የኒኮላስ ማዱሮን ዳግም በምርጫ ማሸነፍ በመቃወም ራሱን የሽግግር ጊዜ ፕሬዝዳንት አድርጎ ከሰየመ በኋላ በፖለቲካ ቀውስ እየተናጠች ትገኛለች፡፡የወቅቱ የሀገሪቱ ፕሬዝዳንት ኒኮላስ ማዱሮ ግን ተቃዋሚያቸውን የአሜሪካ ተላላኪና አክራሪ ነው ሲሉ መወረፋቸው አይዘነጋም፡፡ፕሬዝዳንቱ በሀገሪቱ የተከሰተውን ቀውስ ለማርገብና ሰላማዊና ዴሞክራሲያዊ የሆነ መፍትሄ ለማምጣት በጠረጴዛ ዙሪያ ለመመካከር ቃል ገብተው ነበር፡፡ተቃዋሚ ሀይሉ ባለፈው ወር ከከሸፈበት ወታደራዊ አመጽ በኋላ በኖርዌይ በሚደረገው ውይይት እንደሚሳተፍ አስታውቆ ነበር፡፡የቬንዝዌላ መንግስትና በሁዋን ጓይዶ የሚመራው ተቃዋሚ ሀይል ለወራት የዘለቀውን ቀውስ ለማስቆም በሚያስችሉ ጉዳዮች ዙሪያ በኖርዌይ ምክክር እያደረጉ መሆናቸውን ምንጮች ለአጃንስ ፍራንስ ፕሬስ ገልጸዋል፡፡በሁለቱ ሀይሎች መካከል በኖርዌይ በተካሄደው ውይይት የቬንዝዌላ ኢንፎርሜሽን ሚኒስትርና የሚራንዳ ግዛት አስተዳዳሪ የኒኮላስ ማዱሮን መንግስት የወከሉ ሲሆን የተቃዋሚው ህግ አውጪና ሁለት አማካሪዎች ጉዋይዶን ወክለው ተሳትፈዋል፡፡ሁለቱ ሀይሎች ከኖርዌይ አደራዳሪዎች ጋር የተናጠል ውይይት ማድረጋቸው የተገለጸ ሲሆን አስካሁን በመንግስትና በተቃዋሚ ሀይል ተወካዮች መካከል የፊት ለፊት ውይይት አለመካሄዱን አመልክቷል፡፡የኖርዌይ ውጨ ጉዳይ ሚኒስትር በጉዳዩ ላይ አስተያየት ከመስጠት ተቆጥበዋል፡፡ይሁንና  አንዳንድ የኖርዌይ ዲፕሎማቶች እንደገለጹት ሁዋን ጓይዶ ራሱን የሽግግር መንግስት ፕሬዝዳንት አድርጎ ከሰየመ በኋላ ለመጀመሪያ ጊዜ በያዝነው ሳምንት ከፕሬዝንት ኒኮላስ ማዱሮ ጋር በኖርዌይ ፊት ለፊት ተገናኝተው እንደሚመክሩ ይጠበቃል፡፡ይህንኑ ጉዳይ ተከትሎ የሩሲያ ውጭ ጉዳይ ሚኒስቴር ሩሲያ በመንግስትና በተቃዋሚው ሀይል መካከል በኖርዌይ ኦስሎ በሚደረገው ውይይት የበኩሏን ሚና እንደምትወጣ አስታውቋል፡፡ድርድሮች መቀጠላቸውን ያደነቀችው ሩሲያ በምንም አይነት መልኩ በቬንዝዌላ ጉዳይ ላይ የሚደረጉ የውጭ ጣልቃ ገብነቶችን አጥብቃ እንደምትቃወም አስታውቃለች፡፡አሜሪካ  በኦስሎ ስለሚካሄደው ውይይት እስካሁን ምንም አይነት አስተያየት አልሰነዘረችም ነገር ግን አሁንም ድረስ ፕሬዝዳንት ማዱሮን እና አስተዳደራቸውን  ለማስወገድ ያላትን አቋም አስረግጣ ገልጻለች፡፡የአሜሪካ ውጭ ጉዳይ ሚኒስቴር ቃል አቀባይ በዋሺንግተን ዲሲ ለጋዜጠኞች በሰጡት መግለጫ በተደጋጋሚ እንደገለጽነው ከፕሬዝዳንት ማዱሮ ጋር ለመነጋገር ብቸኛው አማራጭ የሳቸው መሰናበት ነው ሲሉ መናገራቸው ይታወሳል፡፡/ሲጂቲኤን/